মঙ্গলবার ধনতেরাস। ওই দিন মূল্যবান ধাতু কেনার রীতি উত্তর ভারতে। সেই উত্সবে সম্প্রতি মজেছে বাঙালিও। সেই উত্সাহকে কাজে লাগিয়ে ফয়দা তুলতে ছাড়ের প্রতিযোগিতায় নেমে পড়েছে গয়নার দোকানগুলোও। জিএসটি নিয়ে আশঙ্কায় ছিলেন ব্যবসায়ীরা। তবে বাজারে তেমন কোনও প্রভাব চোখে পড়েনি শনিবার।  জিএসটির চোখ রাঙানি উপেক্ষা করে সোনা কিনতে এদিন ভিড় জমিয়েছেন প্রচুর মানুষ। গয়নার দোকানিরা জানালেন, জিএসটি-র কোনও প্রভাব পড়েনি ধনতেরাসের বিকিকিনিতে। বিক্রিবাটা মন্দ নয়। ক্রেতারাও জিএসটি নিয়ে ভাবিত নন। বরং সোনার গয়না কিনে ভাগ্যকে প্রসন্ন করতে চান তাঁরা। অনেকেই জানালেন, আগের বারের চেয়েও বেশি গয়না কিনছেন।    বিপুল ছাড়ের পাশাপাশি সোনার গয়নার নানা কালেকশনও হাজির। তবে নজর কেড়েছে বাহুবলী গয়না। পাওয়া যাচ্ছে দক্ষিণ কলকাতার একটি নামি বিপণিতে। রয়েছে বিশেষ ছাড়ও। শিবগামী ও দেবসেনার গয়না এবার পরতে পারবেন সাধারণ মানুষও। জানা গেল, বাহুবলী গয়না সম্পূর্ণ হাতে তৈরি করেছেন কারিগররা। পুরনো দিনের ছোঁয়া থাকছে। পাশাপাশি বেশ ভারীও। অ্যান্টিক গয়না ও বাহুবলীর ককটেল ক্রেতাদের টানছে। অনেকেই কিনছেন বাহুবলী গয়না। জিএসটি শঙ্কা উড়িয়ে গয়নার বাজারেও বাজিমাত বাহুবলীর।